«Giske» har flere betydninger.
Øya Giske sett fra sukkertoppen i Ålesund. Vigra i bakgrunnen.  Foto: Frode Inge Helland 

Alnes fyrstasjon Foto: Bjarne Bjørkavåg Sunde 
Terminalen på Vigra lufthavn
**Giske** (uttales «jiske») er en øykommune på Sunnmøre i Møre og Romsdal, like nord og vest for Ålesund og vest for Haram. (Haram kommune er innlemmet i Ålesund kommune.) I sør ligger kommunene Sula, Hareid og Ulstein. Øya Giske har 802 innbyggere per 1. januar 2019. Tettstedet Giske har 807 innbyggere per 1. januar 2023. Kommunesenter med rådhus ligger på Valderhaugstranda.

Kommunen består av de to flate øyene Giske og Vigra og to mer ulendte, Godøya og Valderøya, samt en rekke mindre øyer. Kommunesenteret ligger på Valderøya, som er den mest folkerike øya, mens Vigra er den største øya. Ålesund lufthavn Vigra er en viktig arbeidsplass. Hovednæringer i kommunen er ellers fiske og jordbruk, fiskeoppdrett og noe mekanisk industri.

Politikk
--------

Etter valget i 2007 kunne Kristelig Folkeparti notere landets høyeste oppslutning i Giske kommune med 43,2 prosent av stemmene. Ved valget i 2011 oppnådde partiet 36,2 prosent, og var fortsatt landets sterkeste KrF-kommune. Inntil valget i 2015 hadde partiet siden 1963 aldri hatt dårligere oppslutning enn 25 prosent ved kommunevalg.

Se også utfyllende artikkel: Kommunestyrevalg i Giske.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Kristelig Folkeparti | 20,2 | −5,4 | 857 | −258 | 5 | −1 | 2 |
| Høyre | 19,6 | +3,9 | 832 | +211 | 4 |  | 1 |
| Fremskrittspartiet | 18,6 | +7,6 | 791 | +355 | 4 | +2 | 1 |
| Tverrpolitisk liste for Giske | 10,2 | –3,3 | 435 | −101 | 2 | −1 | 1 |
| Arbeiderpartiet | 8,9 | −6,0 | 377 | −214 | 2 | −1 |  |
| Venstre | 7,7 | −0,7 | 326 | −8 | 2 |  | 1 |
| Senterpartiet | 7,4 | –3,7 | 316 | −126 | 2 | −1 | 1 |
| Industri- og Næringspartiet | 4,5 | +4,5 | 190 | +190 | 1 | +1 |  |
| Miljøpartiet De Grønne | 3,0 | +3,0 | 129 | +129 | 1 | +1 |  |
| Valgdeltakelse/Total | 66,4 % | 4 291 | 23 | 7 |
| **Ordfører:** Kenneth Langvatn (H) | **Varaordfører:** Harry Valderhaug (KrF) |
| Merknader: Kilde:  |

Kommunikasjon
-------------

* Fra Ålesund (Nørvøya) går Ellingsøytunnelen til Ellingsøya.
* Fra Ellingsøya går Valderøytunnelen til Valderøy.
* Fra Valderøy går Giskebrua til øya Giske.
* Fra øya Giske går Godøytunnelen til Godøy.
* Fra Valderøy går Gjøsundbrua over Gjøsund til Vigra.
* Fra Valderøy går det hurtigbåt til Hareid.
* På Vigra ligger Ålesund lufthavn.

Giske kommune tilhører Ålesundregionen som utgjør et integrert bo og arbeidsområde med ca. 70 000 innbyggere.

Historie
--------

Skjonghelleren på Valderøya er et verdifullt fortidsminne med avleiringer som blant annet viser hvordan den magnetiske Nordpolen har endret seg. Man har også funnet rester av fugler og dyr som er om lag 30 000 år gamle. Mange mener også det er funnet 10 000 år gamle spor etter mennesker her, men dette er svært omstridt.

Øyene har flere minner fra vikingtida og middelalderen. På øya Giske lå en av de eldste herregårdene i Norge. Den var hjemsted for den mektige Giskeætten eller Arnungene fra 900-tallet til 1582. Giske kirke, som ble bygd ca. år 1030 er Arnungenes tidligere gårdskapell. Kirken er kledd i hvit marmor og vitner om rikdommen på øya på 1100-tallet. Et annet viktig kulturminne er Mjeltehaugen – en kjent gravplass fra bronsealderen, hvor flere historisk viktige funn er gjort.

Både Ragnvald Mørejarl og normannerkongen Gange-Rolv var ifølge tradisjonen fra Giske.

Arkeologiske undersøkelser gjennomført av Bergen Museum i 2011 viser at øya Giske allerede i folkevandringstiden var en sentral og mektig øy. Flere nye områder med kulturlag fra denne tiden og fra middelalderen har blitt avdekket i nærheten av kirken, og store mengder av bein, keramikk fra romersk tid og kokegroper har blitt funnet. Enkelte beinfunn skaper også spesiell oppmerksomhet blant arkeologene fordi man ikke har sett slikt i så stort omfang tidligere. En kan allerede nå hevde at lenge før vikingtid var Giske en aktiv og trolig rik bosetting. På sikt vil disse funnene kanskje kunne være med på å sette framveksten av Giskeætta i et nytt lys og gi ny forståelse.

Kommunen ble opprettet 1. januar 1908, ved en utskilling fra Borgund kommune. 1. januar 1964 ble Giske kommune og Vigra kommune slått sammen, og navnet Giske ble beholdt.

Kultur
------

### Tusenårssted

Giske kirke og spelplassen for Giskespelet ble opprinnelig valgt til kommunens tusenårssted. Kirken er en langkirke i marmor fra ca. 1170. Tanken var å anlegge en ny spelplass for Giskespelet bak kirken, men Riksantikvaren avviste planløsningen for dette. Pga. skrinleggingen av dette, ble det i kommunen aldri gjort noen spesiell markering av tusenårsstedet. Etter dette anses Giske kyrkje og området rundt som kommunens offisielle tusenårssted.

På en murvegg nedenfor kirken er det offisielle tusenårsskiltet satt opp.

### Giskespelet

Giskespelet er en lokal teaterforestilling med historisk innhold som oppføres i kommunen hver andre sommer. Handlingen i spelet foregår i vikingtida og forteller om møtet mellom den mektige Giske-ætta Arnungane og Olav Haraldson.

### Sommerfesten på Giske

Sommerfesten på Giske er en årlig éndagsfestival, som går av stabelen på øya Giske. Sommerfesten ble første gang arrangert av popgruppa The Margarets i 2003, da som en liten spleisefest i fjøra. Siden den gang har festen blitt en festival, som med årene har vokst jevnlig. Det er selskapet Momentium som nå arrangerer Sommerfesten på Giske.

Kjente personer fra Giske
-------------------------

* Torberg Arneson (1. halvdel av 1000-tallet), høvding og stamfar til Giskeætten
* Lars Olsen Godøe (1775-1818), los, representant til det første overordentlige Storting i 1814
* Michael Knutsen (1863-1948), ishavsreder, en av grunnleggerne av Kings Bay Kull Company på Svalbard
* Halvard Roald (1913-1968), generaldirektør i Norges Vassdrags- og elektrisitetsvesen (NVE) 1960-1968

Se også
-------

* Giske (øy)

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  valgresultat.no
5. ↑  «Møte i Giske kommunestyre den 19.10.2023». Giske kommune.
6. ↑  Arkeologi i nord: Fra Odin til Giske
7. ↑  «Har funne høvdingsetet på Giske - Sunnmørsposten». Arkivert fra originalen 24. september 2015. Besøkt 5. mars 2014.

Eksterne lenker
---------------

* (nn) Offisielt nettsted Rediger på Wikidata

* (en) Giske – kategori av bilder, video eller lyd på Commons Rediger på Wikidata
* (no) Giske i Store norske leksikon

| * v
* d
* r
Møre og Romsdal |
| --- |
| Møre og Romsdal | Nordmøre | 
* Averøy
* Gjemnes
* Kristiansund
* Smøla
* Sunndal
* Surnadal
* Tingvoll
* Aure

 | Norges flagg |
| Nordmøre/Romsdal | 
* Hustadvika

 |
| Romsdal | 
* Aukra
* Molde
* Rauma
* Vestnes

 |
| Sunnmøre | 
* Fjord
* Giske
* Hareid
* Herøy
* Sande
* Stranda
* Sula
* Sykkylven
* Ulstein
* Vanylven
* Volda
* Ørsta
* Ålesund

 |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** GeoNames **·** Sentralt stedsnavnregister **·** MusicBrainz
 |